Det er Søren Kjeldsen, der i disse uger repræsenterer dansk golf på European Tour. Og torsdag var en af de gode dage med en første runde på 68 slag i Singapore Masters, og det gav danskeren en placering som en delt nummer 15. Stabilitet var nøgleordet for Søren Kjeldsen på Laguna International-banen, men han måtte dog notere sig en bogey på 17. hul. Det blev dog hurtigt rettet op med en birdie på 18. Samlet fik Kjeldsen fem birdies og en bogey. Der er fire slag op til toppen, hvor Marcus Fraser fra Australien ligger på en delt førsteplads sammen med Wen-Chong Liang fra Kina. /ritzau/

Referat:
Søren Kjeldsen fik en god start på Singapore Masters med en golfrunde på fire slag under banens par.